b'\n_START_ARTICLE_\nKeski-Andien intiaanikulttuurit\n_START_PARAGRAPH_\nKeski-Andien intiaanikulttuurit tarkoittavat Keski-Andien, l\xc3\xa4hinn\xc3\xa4 Perun, kulttuureja. Intiaanien kulttuuriperint\xc3\xb6 oli tuhansia vuosia vanha. Alueen historiassa vuorottelevat horisontit, joiden aikana sama arkeologinen vaihe n\xc3\xa4kyy laajalla alueella, ja v\xc3\xa4likaudet, jolloin kulttuuri on ollut pirstaloituneempaa. Tunnetuin vaihe on inkojen kulttuuri ja sen ajoilta s\xc3\xa4ilyneet muumiot, keramiikka ja tekstiilit.\n_START_SECTION_\nVarhainen horisontti\n_START_PARAGRAPH_\nKeski-Andien varhainen horisontti noin 900-200 eaa. oli Perun intiaanikulttuurien historiassa kausi, jolloin Ch\xc3\xa1vinkulttuuri levitt\xc3\xa4ytyi laajalle alueelle. Muita ajan kulttuureja olivat Paracas Etel\xc3\xa4-Perun rannikolla, Cupisnique Pohjois-Perun rannikolla, Sechura ja Anc\xc3\xb3n._NEWLINE_Rannikon keskukset heikkeniv\xc3\xa4t ja romahtivat noin 1000-700 eaa. ehk\xc3\xa4 kuivuuden takia. En Nino-ilmi\xc3\xb6 n\xc3\xa4ytt\xc3\xa4\xc3\xa4 voimistuneen samoihin aikoihin noin 1200-800 eaa. Chav\xc3\xadn oli ensimm\xc3\xa4inen laaja kulttuuriaalto vuoristossa noin 1000 eaa. jonka levi\xc3\xa4minen saattoi liitty\xc3\xa4 voimakkaaseen maissiin terassiviljelyyn. N\xc3\xa4ihin aikoihin maissi tuli merkitt\xc3\xa4v\xc3\xa4ksi ravinnon l\xc3\xa4hteeksi koko Perussa. Samaan aikaan kangaspuut yleistiv\xc3\xa4t ja metallien k\xc3\xa4sittelytaito kehittyi, kullan rinnalle tuli muita metalleja. Metalli ei ollut viel\xc3\xa4k\xc3\xa4\xc3\xa4n yleist\xc3\xa4. Chav\xc3\xadnin hajottua syntyi paikalliskulttuureja, mm. Pohjois-Perun rannikon Moche. Se tunnetaan muun muassa taitavasti tehdyist\xc3\xa4 saviastioista ja metallit\xc3\xb6ist\xc3\xa4\xc3\xa4n.\n_START_SECTION_\nVarhainen v\xc3\xa4likausi\n_START_PARAGRAPH_\nKeski-Andien varhainen v\xc3\xa4likausi n. 200-600 jaa. oli Perun intiaanikulttuurien historiassa kausi, jolloin laajan Ch\xc3\xa1vinkulttuurin vaikutus oli p\xc3\xa4\xc3\xa4ttynyt. Niinp\xc3\xa4 Perun rannikolla ja sis\xc3\xa4maassa oli lukuisia paikallisia kulttuureja: Moche, Nazca, Liman kulttuuri, Vir\xc3\xba, Vic\xc3\xbas, Pucar\xc3\xa1, Recuay, Huarpa, Salinar, Gallinazo, Pichiche, Piura, Gorbanzai ja Cajamarcan kulttuuri. Kausi p\xc3\xa4\xc3\xa4ttyi Tiwanakun ja Warin suurten yhten\xc3\xa4iskulttuurien nousuun.\n_START_SECTION_\nKeskihorisontti\n_START_PARAGRAPH_\nKeski-Andien keskihorisontti 600\xe2\x80\x931000 jaa. oli muinainen kausi, jolloin Perussa ja Boliviassa levitt\xc3\xa4ytyi kaksi suurta intiaanivaltiota, Tiwanaku ja Wari. N\xc3\xa4m\xc3\xa4 on l\xc3\xb6ydetty arkeologisissa kaivauksissa ja ajoitetu summittaisesti. Wari levisi l\xc3\xa4hinn\xc3\xa4 nykyisess\xc3\xa4 Perussa, ja Tiwanaku Pohjois-Bolivian Andien yl\xc3\xa4tasangoilla. Wari levisi my\xc3\xb6s Perun rannikolle Mochen alueelle, ja etel\xc3\xa4\xc3\xa4n Nazcan seuduille. Tiwanakun ja Warin lis\xc3\xa4ksi muita ajan keskuksia olivat Piura ja Gorbanzai._NEWLINE_Tiwanakun ja Warin suhdetta ei tunneta. Usein on v\xc3\xa4itetty niiden olleen vihollisvaltioita ja tai muuten kilpailijoita. On jopa v\xc3\xa4itetty Warin vallaaneen ainakin v\xc3\xa4h\xc3\xa4ksi aikaa Tiwanakun. Tiwanaku ja Wari romahtivat tuntemattomasta syyst\xc3\xa4 \xc3\xa4kki\xc3\xa4 noin vuosien 950-1100 v\xc3\xa4lill\xc3\xa4. Yhten\xc3\xa4 syyn\xc3\xa4 kulttuurien luhistumiseen on pidetty keskiajan l\xc3\xa4mp\xc3\xb6kauden p\xc3\xa4\xc3\xa4ttymiseen liittynytt\xc3\xa4 kylmenemist\xc3\xa4 ja kuivumista, joka tuhosi peltoja ja aiheutti n\xc3\xa4l\xc3\xa4nh\xc3\xa4t\xc3\xa4\xc3\xa4. T\xc3\xa4m\xc3\xa4 olisi luhistanut keskusvallan. Mutta on ep\xc3\xa4ilty my\xc3\xb6s vieraiden valloittajaknsojen saapumista alueelle.\n_START_SECTION_\nMy\xc3\xb6h\xc3\xa4inen v\xc3\xa4likausi\n_START_PARAGRAPH_\nKeski-Andien my\xc3\xb6h\xc3\xa4inen v\xc3\xa4likausi oli Perun muinaisten intiaanikulttuurien historiassa ajanjakso 1000 jaa. - 1476. T\xc3\xa4ll\xc3\xb6in Andien vuorialueen suuret valtiot Tiwanaku ja Wari olivat luhistuneet, ja inkavaltio vasta odotteli nousuaan._NEWLINE_Niinp\xc3\xa4 rannikolla ja yl\xc3\xa4maassa kukoisti monia paikallisia kulttuureja. Niit\xc3\xa4 olivat Lambayeque, Chancay, Chincha, Chim\xc3\xba, Chancaliitto, Chachapoyat, Reinos Altipl\xc3\xa1nicos, Etnias Andinas._NEWLINE_Vuoden 1000 j\xc3\xa4lkeen metallink\xc3\xa4sittelytaito todella yleistyi Perussa._NEWLINE_Noin 1200 luonnonantimiltaan rikkaaseen Cuzcon laaksoon syntyi pieni kuningaskunta, joka valtasi alueita l\xc3\xa4hist\xc3\xb6ilt\xc3\xa4 1300-luvulla. 1400-luvun puoliv\xc3\xa4lin j\xc3\xa4lkeen voimakkaat inkahallitsijat Pachacutec ja Topa Inca laajensivat t\xc3\xa4m\xc3\xa4n inkavaltion suurvallaksi, joka ulottui Pohjois-Boliviasta Ecuadoriin asti. Inkat loivat tiukan keskusjohtoisen valtion, jota johti Auringon jumalan Intin poikana pidetty hallitsija.\n_START_SECTION_\nMy\xc3\xb6h\xc3\xa4inen horisontti\n_START_PARAGRAPH_\nKeski-Andien my\xc3\xb6h\xc3\xa4inen horisontti vuosina 1476-1534 Perun seudun intiaanikulttuurien historiassa oli kausi, jolloin inkojen suurvalta levitt\xc3\xa4ytyi laajalle alueelle Andeilla ja rannikoilla. Inkojen kanssa kilpaili Perun pohjoisrannikolla Chimor eli Chim\xc3\xba. Pohjoisessa vuoristossa oli chachapoya-intiaaneja. Etel\xc3\xa4ss\xc3\xa4 inkat valloittivat Chancayn ja Chinchan pienet rannikon valtiot. Kahden inkahallitsijan, Pachacutin (1438\xe2\x80\x931471) ja Tupac Inca Yupanquin ("Topa Incan") (1471\xe2\x80\x931493) valloitusretket tekiv\xc3\xa4t inkavaltiosta valtavan._NEWLINE_Muita tuon ajan keskuksia olivat Cajamarca, Chiribaya, Chucuito, Huaman Huilca, Ilo, Qotu Qotu, Pacacocha, Palli Marca, Piura, Sican, Tajaraca.\n_START_SECTION_\nEspanjalaisten aika\n_START_PARAGRAPH_\nSis\xc3\xa4llissota oli heikent\xc3\xa4nyt inkoja, kun konkistadori Francisco Pizarro saapui valtaamaan inkojen valtakunnan vuonna 1531._NEWLINE_T\xc3\xbapac Amaru II johti intiaanien kapinaa espanjalaisten valtaa vastaan 1780, mutta kapina kukistettiin.\n_START_SECTION_\nIntiaanien kulttuuri itsen\xc3\xa4isess\xc3\xa4 Perussa ja Boliviassa\n_START_PARAGRAPH_\nItsen\xc3\xa4istymisen j\xc3\xa4lkeen espanjalaisten plantaasit siirtyiv\xc3\xa4t heid\xc3\xa4n amerikkalaisissa syntyneille j\xc3\xa4lkel\xc3\xa4isilleen. Alkuper\xc3\xa4isv\xc3\xa4est\xc3\xb6n olot eiv\xc3\xa4t juuri parantuneet. Maaseutuv\xc3\xa4est\xc3\xb6n olot paranivat vasta maareformien my\xc3\xb6t\xc3\xa4 Boliviassa 1953, Perussa 1969._NEWLINE_Ketsua on nykyisin toinen Perun virallisista kielist\xc3\xa4. Useimmat Perun intiaanit osaavat ketsuaa, mutta aimara on monen \xc3\xa4idinkieli varsinkin maan etel\xc3\xa4osassa. Ketsuan ja aimaran kielell\xc3\xa4 on nyt alettu kirjoittaa kirjallisuutta._NEWLINE_Monet Perun intiaanit sekoittavat katolisuuteen alueen vanhoja perinteit\xc3\xa4, esimerkiksi Inti Raymin juhlaa kes\xc3\xa4p\xc3\xa4iv\xc3\xa4nseisauksen aikaan vietet\xc3\xa4\xc3\xa4n nykyisin Pietarin ja Paavalin muistoksi.'